Die beste internetplan vir jou huis - Voelgoed
Tuis Werk en geld Geld Die beste internetplan vir jou huis
Die beste internetplan vir jou huis
Die internet het die wêreld vir ons almal oopgemaak, maar dit kan jou 'n aardige bedrag uit die sak jaag.
Die dae dat jy vir 'n ou modem moes wag om uiteindelik aanlyn te kom, is lankal verby. Daar is nou 'n reeks oplossings om uit te kies. Ons help jou om die opsie te kies wat by jou leefstyl pas.
Wat moet ek weet voor ek 'n internetplan kies?
Advertensies gebruik soveel terme dat dit enigiemand se kop kan laat draai.
Capped beteken dat daar 'n perk is op jou internetverbruik. Jy kry 'n sekere hoeveelheid data per maand, byvoorbeeld 10 GG (GB), vir 'n sekere bedrag. Dit is die geval by selfoon- of mobiele data. Dit is gewoonlik goedkoper en die prys hang af van hoeveel data jy koop. Jy koop dit in databondels wat jy kan gebruik net soos jy wil.
Uncapped beteken die teenoorgestelde, naamlik dat daar geen perk op jou data is nie. Jy betaal 'n spesifieke bedrag en teoreties gesproke kan jy dan die hele maand die internet gebruik. Wees egter versigtig hiervoor, want baie internetverskaffers maak jou konneksie baie stadiger sodra jy 'n sekere hoeveelheid data 'n maand gebruik het.
Watter internet plan is geskik vir my?
Hoe gereeld gebruik jy die internet?
Jy stuur meestal net eposse en gebruik internetbankdienste
Die beste opsie vir jou is mobiele data vir jou tablet of selfoon. Jy kan ook 'n USB of WiFi-modem koop wat met 'n simkaart werk en wat jy saam met jou rekenaar kan gebruik.
VOORDEEL: Jy het nie 'n landlyn nodig nie en jy kan databondels koop soos dit jou pas. Jy kan dit ook saam met jou neem oral waar jy gaan.
NADEEL: Dis baie stadiger as ADSL.
KOSTE: Oor die algemeen word een megagreep (MB) goedkoper namate jy groter en groter databondels koop.
Die opsies vir byvoorbeeld 1 GG data is:
Cell C: R149,00
MTN: R149,00 (maar jy kry 1 GB gratis vir 30 dae)
Telkom Mobile: R119,00
Jy is heeltyd op sosiale media of doen navorsing
Jy sal ADSL deur jou landlyn moet kry. Die ADSL-kabel loop deur jou telefoonkabel en word met 'n roeteerder in WiFi vir jou hele huis omskep.
VOORDEEL: Dit is baie vinniger as mobiele data en dit is altyd aan in jou huis. Die stadigste lyn is al klaar baie vinnig; jy kan 'n ADSL-lyn van so vinnig as 20 Mbps kry. Die meeste ADSL-planne is nou uncapped, wat jou dus onbeperkte toegang tot die internet gee.
NADEEL: Jy het 'n Telkom-telefoonlyn nodig.
KOSTE: Jou landlyn kos R157,00 per maand. Daarbenewens betaal jy 'n bedrag aan jou internetdiensverskaffer, wat 'n subskripsiefooi en toegang tot die ADSL-lyn insluit.
Opsies vir 'n uncapped subskripsie wat die 2 Mbps ADSL-lyn (Telkom-lyn) insluit:
MWeb se standaardpakket: R339 per maand
Cybersmart vir R349 per maand
Telkom se basiese pakket gaan jou R354 per maand kos
Imaginet vir R439 'n maand.
Voordat jy 'n plan kies, maak seker van die netwerkdekking in jou area. Dink ook goed na oor hoeveel bandwydte jy in 'n maand gaan gebruik en watter toerusting jy kan bekostig om te koop.